
Text rozhodnutia
Súd: Krajský súd Bratislava Spisová značka: 1S/154/2013 Identifikačné číslo súdneho spisu: 1013201126 Dátum vydania rozhodnutia: 11. 07. 2013 Meno a priezvisko sudcu, VSÚ: JUDr. Nora Halmová ECLI: ECLI:SK:KSBA:2013:1013201126.1 Uznesenie Krajský súd v Bratislave v právnej veci žalobcu: E.. I.. D. U., I.., R. XX, XXX XX T., právne zastúpený: JUDr. Alena Arbetová, Nám. sv. Martina 3A, 908 51 Holíč, proti žalovanému: Sociálna poisťovňa- ústredie, Ul. 29. augusta 10, 813 63 Bratislava, o preskúmanie zákonnosti rozhodnutia žalovaného č. 12315-3/2013-BA zo dňa 22.03.2013, takto r o z h o d o l : Krajský súd v Bratislave o d k l a d á vykonateľnosť rozhodnutia žalovaného č. 12315-3/2013-BA zo dňa 22.03.2013 v spojení s rozhodnutím Sociálnej poisťovne, pobočka Trnava, č. 700-0440018312-GC04/12 zo dňa 26.09.2012, a to až do právoplatnosti rozhodnutia súdu vo veci samej. o d ô v o d n e n i e : Žalobca sa žalobou doručenou Krajskému súdu v Bratislave dňa 11.06.2013 domáhal preskúmania zákonnosti rozhodnutia žalovaného č. 12315-3/2013-BA zo dňa 22.03.2013, ktorým žalovaný zamietol odvolanie žalobcu a potvrdil rozhodnutie Sociálnej poisťovne, pobočka Trnava, č. 700-0440018312- GC04/12 zo dňa 26.09.2012, ktorým bolo spätne predpísané poistné na nemocenské poistenie za obdobie od novembra 2002 do decembra 2003 vo výške XX,XX Eur a poistné na dôchodkové zabezpečenie za obdobie od novembra 2002 do decembra 2003 vo výške XXX,XX Eur. Žalobca návrhom na odklad vykonateľnosti rozhodnutia doručeným dňa 09.07.2013 požiadal súd o odklad vykonateľnosti napadnutého rozhodnutia z dôvodu, že okamžitým výkon rozhodnutia by mu hrozila exekúcia, pričom s prihliadnutím na celkovú výšku poistného, by výkon rozhodnutia spôsobilo vážnu ujmu a okamžitý výkon rozhodnutia v uvedenom rozsahu by pre žalobcu znamenal existenčné dôsledky. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd považoval dôvody, uvedené v žiadosti o odklad vykonateľnosti napadnutého rozhodnutia v spojení s prvostupňovým rozhodnutím za opodstatnené, keďže okamžitým výkonom rozhodnutia, zaväzujúceho žalobcu k odvedeniu sumy vo výške XXX,XX eur by mu hrozila vážna ujma v majetkovej sfére. Tunajší súd preto postupoval v súlade s citovaným zákonným ustanovením a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

